རྟོག་ཅན་དག་གི་ཡོད་དང་མེད་ཅེས་བྱ།།དེ་ལྟར་སྤྱོད་པ་སྡུག་བསྔལ་ཞི་མི་འགྱུར།།ཡོད་དང་མེད་ཅེས་བྱ་བ་གཉི་ག་མཐའ།།གཙང་དང་མི་གཙང་འདི་ཡང་མཐའ་ཡིན་ཏེ།།དེ་ཕྱིར་གཉིས་ཀའི་མཐའ་ནི་རྣམ་སྤངས་ནས།།མཁས་པ་དབུས་ལའང་གནས་པར་ཡོང་མི་བྱེད།།ཡོད་དང་མེད་ཅེས་བྱ་བ་རྩོད་པ་སྟེ།།གཙང་དང་མི་གཙང་འདི་ཡང་རྩོད་པ་ཡིན།།རྩོད་པར་གྱུར་པ་སྡུག་བསྔལ་ཞི་མི་འགྱུར།།རྩོད་པ་མེད་པར་གྱུར་པ་སྡུག་བསྔལ་འགག།དྲན་པ་ཉེ་བར་གཞག་པའི་གཏམ་བྱས་ཏེ།།བྱིས་པ་བདག་ཉིད་ལུས་ལ་མངོན་སུམ་སྙེམས།།ལུས་ལ་མངོན་སུམ་གྱུར་པ་རློམ་སེམས་མེད།།དེ་ནི་རློམ་སེམས་མེད་དོ་ཐམས་ཅད་སྤངས།།བསམ་གཏན་བཞི་དག་གི་ཡང་གཏམ་བྱས་ནས།།བྱིས་པ་བདག་ཉིད་བསམ་གཏན་སྤྱོད་ཡུལ་སྨྲ།།བསམ་གཏན་ཉོན་མོངས་མེད་ཅིང་རློམ་སེམས་མེད།།ཤེས་པས་རྟོགས་ནས་དྲེགས་པ་རབ་ཏུ་སྤོང་།།བདེན་པ་བཞི་ཡི་གཏམ་རྣམས་བྱས་ནས་ཀྱང་།།བྱིས་པ་བདག་ཉིད་བདེན་པ་མཐོང་ཞེས་ཟེར།།བདེན་པ་མཐོང་ལ་རློམ་སེམས་གང་ཡང་མེད།།རློམ་སེམས་མེད་པ་བདེན་པ་རྒྱལ་བས་གསུངས།།ཚུལ་ཁྲིམས་སྲུང་ཞིང་དེ་ཡིས་སྙེམས་མི་བྱ།།ཆོས་རྣམས་མཉན་ཅིང་དེས་ནི་མི་བསྙེམས་ཏེ།།གང་དག་ཤེས་རབ་ཆུང་ངུ་དེ་བསྙེམས་པ།།རྩ་བ་དེ་ལས་དེ་ཡི་སྡུག་བསྔལ་འཕེལ།།འཇིག་རྟེན་འདྲེན་པ་ཐམས་ཅད་མཁྱེན་པ་ཡིས།།དྲེགས་པ་སྡུག་བསྔལ་རྩ་བ་ཡིན་པར་བསྟན།།རྒྱགས་པས་དྲེགས་པ་སྡུག་བསྔལ་རབ་ཏུ་འཕེལ།།རློམ་སེམས་མེད་པ་སྡུག་བསྔལ་འགག་པར་འགྱུར།།ཇི་སྙེད་ཆོས་མང་ཡོངས་སུ་ཆུབ་བྱས་ནས།།ཐོས་པས་རྒྱགས་ཤིང་ཚུལ་ཁྲིམས་མི་སྲུང་ན།།ཚུལ་ཁྲིམས་འཆལ་བས་ངན་འགྲོར་དེ་འགྲོ་ལ།།ཐོས་པ་མང་པོས་དེ་ལ་སྐྱོབ་མི་ནུས།།གལ་ཏེ་ཚུལ་ཁྲིམས་གྲགས་པས་དེ་རྒྱགས་ཤིང་།།མང་དུ་ཐོས་ལ་བརྩོན་པར་མི་བྱེད་ན།།ཚུལ་ཁྲིམས་འབྲས་བུ་མ་ལུས་ཟད་ནས་ནི།།ཕྱིར་ཡང་སྡུག་བསྔལ་རབ་ཏུ་མྱོང་བར་འགྱུར།།འཇིག་རྟེན་དག་ན་ཏིང་འཛིན་སྒོམ་བྱེད་ཀྱང་།།དེ་ནི་བདག་ཏུ་འདུ་ཤེས་གཞིག་མི་བྱེད།།དེ་ཡི་ཉོན་མོངས་ཕྱིར་ཡང་རབ་ཏུ་ལྡང་།།ལྷག་སྤྱོད་ཀྱིས་ནི་ཏིང་འཛིན་འདིར་བསྒོམས་བཞིན།།གལ་ཏེ་བདག་མེད་